Απόφαση της Επιτροπής

της 26ης Μαρτίου 2002

για τροποποίηση της απόφασης Ε(2001) 649 περί εγκρίσεως του ενιαίου εγγράφου προγραμματισμού για τις κοινοτικές διαρθρωτικές παρεμβάσεις στην περιφέρεια της Πικαρδίας η οποία υπάγεται στο στόχο αριθ. 2 στη Γαλλία

[κοινοποιηθείσα υπό τον αριθμό Ε(2002) 272]

(Το κείμενο στη γαλλική γλώσσα είναι το μόνο αυθεντικό)

(2002/728/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία(1), και ιδίως το άρθρο 34 παράγραφος 3,

Εκτιμώντας τα ακόλουθα:

(1) Με την απόφαση Ε(2001) 649, η Επιτροπή ενέκρινε το ενιαίο έγγραφο προγραμματισμού για τις κοινοτικές διαρθρωτικές παρεμβάσεις στην περιφέρεια της Πικαρδίας η οποία υπάγεται στο στόχο αριθ. 2 στη Γαλλία.

(2) Οι γαλλικές αρχές υπέβαλαν στην Επιτροπή, στις 17 Σεπτεμβρίου 2001, ένα αίτημα ώστε να διατεθεί στην περιφέρεια της Πικαρδίας, λόγω των κακοκαιριών που έπληξαν την εν λόγω περιφέρεια, ένα μέρος των διαθέσιμων κονδυλίων στο πλαίσιο του στόχου αριθ. 2 στη Γαλλία, με την αύξηση της συνδρομής των διαρθρωτικών ταμείων βάσει του ενιαίου εγγράφου προγραμματισμού της περιφέρειας της Πικαρδίας.

(3) Κατόπιν γραπτής διαβούλευσης, η επιτροπή παρακολούθησης του ενιαίου εγγράφου προγραμματισμού εξέτασε και βεβαίωσε ότι συγκατατίθεται για τις τροποποιήσεις του εν λόγω εγγράφου και του σχεδίου του χρηματοδότησης. Η Επιτροπή ενημερώθηκε στις 9 Νοεμβρίου 2001 για την έγκριση των ανωτέρω τροποποιήσεων.

(4) Θα πρέπει επομένως να τροποποιηθεί η απόφαση Ε(2001) 649,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση Ε(2001) 649 τροποποιείται ως εξής:

Η προσθήκη που εμφαίνεται στο παράρτημα ενσωματώνεται στο ενιαίο έγγραφο προγραμματισμού.

Η παράγραφος 2 του άρθρου 2 και οι παράγραφοι 1 και 2 του άρθρου 3 διατυπώνονται ως ακολούθως:

Άρθρο 2

Στο ενδεικτικό σχέδιο χρηματοδότησης ορίζεται το συνολικό κόστος των αξόνων προτεραιότητας που έχουν επιλεγεί για την από κοινού δράση της Κοινότητας και του οικείου κράτους μέλους, που ανέρχεται σε 967835605 ευρώ για το σύνολο της περιόδου, καθώς επίσης και τα συνολικά κονδύλια που προβλέπονται για τη συμμετοχή των διαρθρωτικών ταμείων, που ανέρχονται σε 259622281 ευρώ, και τη συμμετοχή του ΕΓΤΠΕ, τμήμα Εγγυήσεων, που ανέρχονται σε 4573000 ευρώ.

Η προκύπτουσα ανάγκη εθνικής χρηματοδότησης ανέρχεται σε 322237433 ευρώ για τον δημόσιο τομέα και σε 381402891 ευρώ για τον ιδιωτικό, δύναται δε εν μέρει να καλυφθεί με προσφυγή σε κοινοτικά δάνεια από την Ευρωπαϊκή Τράπεζα Επενδύσεων και τα λοιπά δανειοδοτικά μέσα.

Άρθρο 3

Η συμμετοχή του συνόλου των διαρθρωτικών ταμείων που χορηγείται δυνάμει του παρόντος ενιαίου εγγράφου προγραμματισμού, ανέρχεται στο ποσό των 259622281 ευρώ, στα οποία εξάλλου το ΕΓΤΠΕ, τμήμα Εγγυήσεων, συμβάλλει με ποσό 4573000 ευρώ.

Οι λεπτομέρειες χορήγησης της χρηματοδοτικής συνδρομής, συμπεριλαμβανομένης της χρηματοδοτικής συμμετοχής των ταμείων σχετικά με τους διαφόρους άξονες που αποτελούν μέρος του παρόντος ενιαίου εγγράφου προγραμματισμού, διευκρινίζονται στο σχέδιο χρηματοδότησης που επισυνάπτεται στην παρούσα απόφαση.

>ΘΕΣΗ ΠΙΝΑΚΑ>

Οι χρηματοδοτικοί πίνακες που επισυνάπτονται στην απόφαση Ε(2001) 649 αντικαθίστανται από εκείνους που εμφαίνονται στο παράρτημα της παρούσας απόφασης.

Άρθρο 4

Η παρούσα απόφαση απευθύνεται στη Γαλλική Δημοκρατία.

Βρυξέλλες, 26 Μαρτίου 2002.

Για την Επιτροπή

Michel Barnier

Μέλος της Επιτροπής

(1) ΕΕ L 161 της 26.6.1999, σ. 1.